ລັດຖະສະພາ ສະຫະລັດ ບັນລຸຂໍ້ຕົກລົງ ກ່ຽວກັບ ການຕັດພາສີເງິນເດືອນ
ສະພາ​ສະຫະລັດ ​ເຫັນ​ພ້ອມນຳ​ກັນ ​ທີ່​ຈະ​ຮັກສາ​ການ​ຕັດ​ເງິນປະມານ 20 ​ໂດ​ລາ​ຕໍ່​ອາທິດຈາກ​ພາສີ​ເງິນ​ເດືອນ​ຂອງ​ຄົນ​ງານ​ອາ​ເມຣິກັນ 160 ລ້ານ​ຄົນ
ສະມາຊິກສະພາສະຫະລັດທັງສອງພັກ ໄດ້ບັນລຸຂໍ້ຕົກລົງກ່ຽວກັບກົດໝາຍເພື່ອຕໍ່ອາຍຸ ການຕັດພາສີເງິນເດືອນ ແລະເງິນຫວ່າງງານໄປຈົນເຖິງທ້າຍປີ 2012 ນີ້ ສະມາຊິກສະພາສູງ Max Baucus ສັງກັດພັກເດໂມແຄຣັທ ປະກາດກ່ຽວກັບຂໍ້ຕົກລົງ ດັ່ງກ່າວເມື່ອຕອນບ່າຍໆວັນພຸດວານນີ້ ຫຼັງຈາກໄດ້ໃຊ້ເວລາເຈລະຈາກັນເກືອບໝົດມື້ ລະ ຫວ່າງສະມາຊິກສະພາຕໍ່າແລະສະພາສູງ ມາດຕະການດັ່ງກ່າວຄາດວ່າຈະມີການລົງຄະ ແນນສຽງໃນທ້າຍອາທິດນີ້ ໂດຍທັງສະພາຕໍ່ແລະສະພາສູງ ພວກສະມາຊິກລັດຖະສະພາສະຫະລັດ ເຫັນພ້ອມນຳກັນທີ່ຈະຮັກສາການຕັດເງິນປະມານ 20 ໂດລາຕໍ່ອາທິດຈາກພາສີເງິນເດືອນຂອງຄົນງານອາເມຣິກັນ 160 ລ້ານຄົນ ທີ່ຈະໝົດ ອາຍຸລົງໃນທ້າຍເດືອນກຸມພານີ້ ພວກສະນັບສະໜຸນການຕັດພາສີເງິນເດືອນກ່າວວ່າ ມັນຈະຊ່ວຍກະຕຸກຊຸກຍູ້ເສດຖະກິດຂອງຊາດໄດ້ ໂດຍອຳນວຍໃຫ້ພວກຄົນງານມີເງິນ ສຳຫຼັບໃຊ້ຈ່າຍເພີ່ມຂຶ້ນ ນຶ່ງພັນໂດລາຕໍ່ປີ ນອກນີ້ແລ້ວພວກເຈລະຈາ ຍັງໄດ້ເຫັນພ້ອມນຳກັນຕໍ່ບົດບັນຢັດທີ່ປ້ອງກັນບໍ່ໃຫ້ຕັດເງິນ ບໍາລຸງແກ່ພວກໝໍທີ່ປິ່ນປົວຄົນເຈັບເມດິແຄ ລົງຫຼາຍເກີນໄປ ຊຶ່ງເປັນໂຄງການປະກັນໄພ ສຸຂະພາບສໍາຫຼັບພວກຜູ້ເຖົ້າອາເມຣິກັນ ການຕັດພາສີເງິນເດືອນ ແລະບົດບັນຢັດອື່ນໆນັ້ນຈະໄດ້ຮັບການຊົດເຊີຍບາງສ່ວນໂດຍ ການປະມູນຕ່າງໆຂອງລັດຖະບານທີ່ມີມູນຄ່າ 22 ພັນລ້ານໂດລາຂອງລະບົບຄື້ນວິທະຍຸ ໃຫ້ກັບພວກບໍລິສັດໄຮ້ສາຍເຄຶ່ອນທີ່ນັ້ນ